SIRI ปีแห่งความลำบาก..?
บริษัท แสนสิริ จำกัด (มหาชน) หรือ SIRI ประกาศตัวเลขผลประกอบการไตรมาส 1/2561 กำไรสุทธิ 252 ล้านบาท ลดลงกว่า 51% จากช่วงเดียวกันของปีก่อนกำไรสุทธิ 511 ล้านบาท ถือว่ากำไรออกมาต่ำกว่าที่หลายฝ่ายคาดการณ์ไว้ค่อนข้างมาก หลังจากค่าใช้จ่ายด้านการขายและบริหารสูง หากไม่รวมกำไรพิเศษ (จากการขายที่ดินและการพลิกการตั้งด้อยค่าสินทรัพย์) จำนวน 36 ล้านบาท กำไรสุทธิเหลือเพียง 216 ล้านบาท เท่านั้นเอง..!?
17 พ.ค. 2561

แฉทุกวันทันเกมหุ้น
บริษัท แสนสิริ จำกัด (มหาชน) หรือ SIRI ประกาศตัวเลขผลประกอบการไตรมาส 1/2561 กำไรสุทธิ 252 ล้านบาท ลดลงกว่า 51% จากช่วงเดียวกันของปีก่อนกำไรสุทธิ 511 ล้านบาท ถือว่ากำไรออกมาต่ำกว่าที่หลายฝ่ายคาดการณ์ไว้ค่อนข้างมาก หลังจากค่าใช้จ่ายด้านการขายและบริหารสูง หากไม่รวมกำไรพิเศษ (จากการขายที่ดินและการพลิกการตั้งด้อยค่าสินทรัพย์) จำนวน 36 ล้านบาท กำไรสุทธิเหลือเพียง 216 ล้านบาท เท่านั้นเอง..!?
ปมปัญหาสำคัญของ SIRI มาจาก 1) ตัวเลขยอดโอนลดลง 29% เหตุเพราะไม่มีคอนโดมิเนียมใหม่สร้างเสร็จพร้อมเพื่อโอนช่วงไตรมาสดังกล่าว 2) อัตรากำไรขั้นต้นลดลงเหลือเพียง 26.6% จากการขายสต๊อกสินค้าเก่าที่มีมาร์จิ้นต่ำ 3) ค่าใช้จ่ายเร่งตัวขึ้นตามการจัด Promotion เพื่อเร่งระบายสต๊อกสินค้าเก่าและเปิดตัวโครงการใหม่ ทำให้ค่าใช้จ่ายในการดำเนินงานขายต่อรายได้สูงถึง 23.8%
นั่นหมายถึง..รายได้หดหายไม่พอ..แถมดันมีต้นทุนเพิ่มอีก จึงทำให้งบ SIRI ออกมาค้านสายตาบรรดาขาเชียร์ อย่างน่าเจ็บใจจริง ๆ 
มีคำถามต่อทันทีว่า..ไตรมาส 2/2561 จะเป็นอย่างไร จะฟื้นได้ไหม..!? หากดูตามสถานการณ์ แนวโน้มตัวเลขยอดขายมีโอกาสฟื้นตัว แต่กำไร SIRI ชะลอตัวต่อเนื่อง จากยอดขายลดลงมากและค่าใช้จ่ายด้านการขายและบริหารเพิ่มขึ้นจากการรุกเปิดโครงการไตรมาส 2/2561 เพิ่มขึ้น โดย SIRI มีแผนงานเปิดตัวโครงการใหม่ 12 โครงการ มูลค่า 15,200 ล้านบาท
แต่ทว่า “วันจักร บุรณศิริ” ประธานผู้บริหารสายงานการเงินและสนับสนุนธุรกิจ SIRI ออกมาให้ความมั่นใจว่า “ไตรมาส 2/2561 จะมีการรับรู้กำไรทันทีจากการโอน 2 โครงการคอนโดมิเนียม ภายใต้ความร่วมมือกับบีทีเอส ได้แก่ คอนโดมิเนียมโครงการเดอะไลน์ ราชเทวี มูลค่า 3,014 ล้านบาท รวมถึงการรับรู้กำไรจากการโอนโครงการเดอะไลน์ วงศ์สว่าง มูลค่า 4,900 ล้านบาท โครงการคอนโดมิเนียมสร้างเสร็จก่อนขายที่เปิดตัวเมื่อต้นปี”
อย่างไรก็ดี หากมองเชิงบวก SIRI มีโอกาสเห็นกำไรเพิ่มขึ้นช่วงไตรมาส 4/2561 แต่อาจไม่เพียงพอที่จะผลักดันให้กำไรทั้งปีเติบโตอย่างมีนัยสำคัญได้
สำหรับนักลงทุน..ถือว่าต้องคิดหนักเลยทีเดียวหากต้องการลงทุนหุ้น SIRI เพราะดูในเชิงเปรียบเทียบต้องยอมรับว่ามีหุ้นหลายตัวในกลุ่มอสังหาริมทรัพย์ มีผลการดำเนินงานดีกว่ามาก จึงกลายเป็นทางเลือกที่ดีกว่าหุ้น SIRI อย่างปฏิเสธไม่ได้
ที่สำคัญคือกลับดักราคาหุ้น SIRI อยู่ที่ความไม่เชื่อมั่นว่ากำไรปีนี้จะเติบโต ที่เลวร้ายกว่านั้น ถูกสบประมาทว่ากำไรปีนี้และปีหน้าแค่ทรงตัวหรืออาจไม่มีการเติบโตเลย จากปัจจัยกดดันจากยอดขายและอัตรากำไรที่ลดลง..!??
ปี 2561 ถือเป็นปีแห่งความยากลำบากของ SIRI จริง ๆ…!!!!!
…อิ อิ อิ…